《利州漕宇八景 其五 竹轩》
宋代·冯山

翠筠清人心，愈少愈可爱。风骚静中得，一室处以泰。

北轩隐吟静，复与此君对。泯默追古意，萧森散秋籁。

淡薄世鲜味，俛仰谁与会。七贤非吾徒，心犹有名在。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。